Kerk 'dwarsboom gereg' oor 3 wat in stormloop sterf | Netwerk24
Deur Reneilwe Dhludhlu 01 Januarie 2019 09:04
Die polisie in Pretoria het 'n klag van dwarsboming van die gereg teen profeet Shepherd Bushiri se kerk aanhangig gemaak.
Dit volg nadat drie vroue Vrydagaand in 'n stormloop by die Enlightened Christian Gathering (ECG)-kerk by die Tshwane Events Centre (die ou Pretoria-skouterrein) dood is.
Volgens kapt. Augustinah Selepe, polisiewoordvoerder, is die drie vroue sê lyke van die toneel verwyder voordat die polisie van die voorval in kennis gestel is.
Selepe sê die polisie het eers Saterdag van die stormloop en die sterftes te hore gekom toe sy medianavrae daaroor ontvang het.
Profeet Shepherd Bushiri Foto: Collen Mashaba
Volgens haar het die Redford-lykshuis die lyke kom haal.
Adv. Terence Baloyi, die kerk se regsverteenwoordiger, sê as die leierskap van die kerk het hulle ook nie geweet dat mense in die voorval dood is nie.
"Ons het nie van die sterftes geweet nie. Ons het eers Saterdag daarvan uitgevind."
Baloyi beweer pastore in die kerk was nie daarvan bewus nie en het met die diens voortgegaan.
"Die persoon wat ons oor die stormloop ingelig het, het nooit oor die sterftes gepraat nie. Ons het nie geweet dinge was so erg nie."
Baloyi sê die polisie is wel op die aand van die voorval ontbied, maar het eers Saterdag opgedaag.
"As hulle sulke bewerings oor die polisie maak, moet hulle dit aanmeld en sê met wie hulle gepraat het sodat dit ondersoek kan word," sê Selepe.
Die lyke is Maandag deur die polisie na 'n staatslykhuis vir lykskouings geneem. Die oorledenes is nog nie uitgeken nie.
Die polisie doen 'n beroep op enigiemand wie se familielid die diens sou bywoon en wat tans vermis word om dit by die polisie aan meld.